માલધારીઓએ રસ્તાની એક બાજુ આશરા માટે રોકી લીધી છે.ત્યાં તેઓ ભેંસો સાથે રોકાયા છે. મારી મોટરની આગળ રાહત સામગ્રી ભરેલો ખટારો જઈ રહ્યો હતો. તેમાંથી વપરાયેલાં કપડાંનાં પોટલાં રસ્તા પર રાહતની રાહ જોઈ રહેલા લોકો તરફ ફેંકાઈ રહ્યાં હતાં. આવું એક પોટલું એક મોટર સાયકલ પર પાછળી સીટ પર બેઠેલાં માણસે ઊપાડીને તેની બૅગમાં નાખી દીધેલું પણ મેં જોયું. રસ્તાની બાજુમાં રહેતાં અસરગ્રસ્તો પોટલાં ઊપાડીને તેમાંથી જે કંઈ કામનું લાગે તે લઈને બાકીની ચીજો ફેંકી દેતા અને તે રસ્તે વેરાયેલી પડી રહેતી એવું તો ઘણી જગ્યાએ જોવા મળતું હતું.રાધનપુરથી રાજસ્થાનનાં બ્યાવર તરફ જતા ધોરી માર્ગ પર બહુ પોલીસવાળા હતા, કારણ કે આ વિસ્તારની મુલાકાત લેવા ઘણાં રાજકારણીઓ આવ્યા હતા. અમે કાંકરેજ પંથકના રુણી ગામ પહોંચ્યા.